钦定古今图书集成/明伦汇编/家范典/第054卷 > 《京陵公主女王氏哀词》前人
## 钦定古今图书集成/明伦汇编/家范典/第054卷 > 《京陵公主女王氏哀词》前人

“猗欤公子，季女惟王。生自洪胄，秉兹义方。盼倩粲丽，
窈窕淑良。如彼春兰，吐葩含芳。葩以霜陨，芳以歇尽。
彼苍者天，胡宁斯忍。”曾未弱笄，无疾而陨。官朝震惊，
靡人不愍。嗟尔母氏，劬劳抚鞠。恩斯勤斯，是长是育。
帷屏媚子，奄离顾复。哀无废心，涕不辍目。于以祖之，
于掖闺庭。于以送之，陵冈崔嵬。仆马回眷，旗旐旋飞。
夕阳失映，晴鸟忘归。皎皎宵月，载盈载微。冥冥公子，
一往不追。长夜无旦，孤魂曷依。